ยาสูบหั่นอีก100ล้าน ลดงบสร้างโรงงานใหม่
ยาสูบหั่นงบโรงงานใหม่อีกกว่า 100 ล้านบาท ลั่นพร้อมจัดซื้อจัดจ้างได้ทันปีนี้
4 พ.ค. 2558

ยาสูบหั่นงบโรงงานใหม่อีกกว่า 100 ล้านบาท ลั่นพร้อมจัดซื้อจัดจ้างได้ทันปีนี้
น.ส.ดาวน้อย สุทธินิภาพันธ์ รักษาการผู้อำนวยการโรงงานยาสูบ เปิดเผยว่า การเจรจาสัญญาก่อสร้างโรงงานยาสูบแห่งใหม่ในสัญญาที่ 3 ด้านเครื่องจักรโรงพิมพ์ ผลิตซอง และสัญญาที่ 4 เรื่องซอฟต์แวร์และโลจิสติกส์ คาดว่าจะลดวงเงินลงทุนได้กว่า 100 ล้านบาท เพิ่มจากก่อนหน้านี้ที่ลดได้ 944 ล้านบาท ส่งผลให้กรอบวงเงินลงทุนเหลือ 15,950 ล้านบาท และมีเงินส่งคืนรัฐเพิ่มกว่า 100 ล้านบาท 
“ขณะนี้อยู่ระหว่างรอเรื่องเข้าเป็นสัญญาคุณธรรม คาดว่าไม่เกินปี 2558 จะต้องจัดซื้อจัดจ้างให้ได้เพราะยืดเยื้อมานานหลายปีแล้ว” น.ส.ดาวน้อย กล่าว
สำหรับวงเงินส่วนแรกที่ลดค่าก่อสร้างได้ 944 ล้านบาท จะทำเรื่องเสนอคณะรัฐมนตรี (ครม.) ขอนำไปทำสาธารณูปโภค และบ้านพักให้พนักงานเพิ่ม รองรับการย้ายโรงงานยาสูบแห่งใหม่ไปที่สวนอุตสาหกรรมโรจนะ จ.พระนครศรีอยุธยา รวมถึงใช้เคลื่อนย้ายเครื่องจักรเก่ามาโรงงานใหม่ 
นอกจากนี้ จะเร่งรัดการประมูลจัดซื้อจัดจ้างเครื่องจักรใหม่ให้ทันในปี 2558 นี้ เพื่อให้ผู้ชนะประมูลทำเรื่องจัดตั้งบริษัทในไทย และเริ่มกระบวนการผลิตเครื่องจักร ที่คาดว่าใช้เวลาไม่น้อยกว่า 18 เดือน จึงจะส่งมอบเครื่องจักรได้